Свята-Пакроўская царква (Пачапава)

Аднапрастольная Свята-Пакроўская царква — праваслаўны храм у Пачапаве, помнік псеўдарускага стылю XIX стагоддзя.

 Гісторыя 
Першае апісанне новапабудаванай драўлянай Свята-Мікалаеўскай царквы ў Пачапаве змяшчаюць дакументы Візітаў уніяцкіх цэркваў Мінскага і Навагрудскага сабораў 1680—1682 гадоў, якія захоўваюцца ў Нацыянальным гістарычным архіве Беларусі. Царква ўзведзена па фундацыі паноў Пачапоўскіх і Корсакаў.

Свята-Пакроўская царква ўзведзена з мясцовага бутавага каменю ў 1867 годзе на ўрадавыя сродкі (10 700 рублёў) і намаганнямі мясцовага святара. Царква ўзведзена замест драўлянай, пабудаванай у 1770 годзе землеўладальнікам Корсакам. Пры храме была царкоўнапрыходская школа і прыпісная могілкавая Свята-Мікалаеўская царква. У бутавай агароджы была двух’ярусная брама і вуглавая цыліндрычная вежка.

Царква спалена партызанамі ў 1943 годзе. З 1943 года прыходскай царквою была могілкавая Свята-Мікалаеўская ў Пачапаве. Адноўлена ў пачатку XXI стагоддзя намаганнямі святара Пачапаўскага прыхода Георгія Сапуна і фундатараў.

 Архітэктура 
Помнік рэтраспектыўна-рускага стылю. Царква ў плане ўяўляе падоўжаны крыж, завершана цыбулепадобнымі галоўкамі над асноўным аб’ёмам і званіцай у франтоннай частцы. Кубападобны аб’ём малітоўнай залы завершаны 5-купаллем, расчлянёны арачнымі аконнымі праёмамі на 2 ярусы. Праз кароткую трапезную далучаны папярочны двух’ярусны прытвор, над якім узведзена чатырохгранная шатровая званіца з макаўкай. Да алтарнага фасада далучана прамавугольная апсіда з акруглай экседрай, накрытая двухсхільным дахам з макаўкай. Цэнтральны ўваход вырашаны 4-калонным ганкам пад двухсхільным пакрыццём, бакавыя — накладнымі пілястравымі парталамі з трохвугольнымі франтонамі. На фоне паліхромнай бутавай муроўкі сцен вылучаны атынкаваныя элементы дэкору: ліштвы аконных праёмаў, вуглавыя лапаткі, між’ярусныя паясы. Бакавыя фасады падзелены дзвюма ярусамі вокнаў і ўваходнымі парталамі.

 Крыніцы 

 Літаратура 
  — С. 643.
 Историко-статистическое описание Минской епархии, составленное ректором Минской духовной семинарии Архимандритом Николаем, Санкт-Петербург, 1864, Новогрудский уезд, стар. 202—213.
 Описание церквей и приходов Минской епархии, Минск, 1879.
 «Візіты уніяцкіх цэркваў Мінскага і Навагрудскага сабораў 1680—1682 гг.» / Укладальнік Д. В. Лісейчыкаў. — Мінск: І. П. Логвінаў, 2009. — 270 с., стар. 113—114.


 Спасылкі 






Катэгорыя:Праваслаўныя храмы Баранавіцкага раёна
Катэгорыя:Збудаванні Беларусі ў псеўдарускім стылі
Катэгорыя:Пачапава (Баранавіцкі раён)
Катэгорыя:Храмы Пінскай і Лунінецкай епархіі
Катэгорыя:1867 год у Беларусі